**Informatīvais ziņojums** **„Par Eiropas Savienības neformālo Transporta, telekomunikāciju un enerģētikas ministru padomi 2014.gada 07.-08.maijā”**

2014.gada 07.-08.maijā Grieķijā, Atēnās notiks Eiropas Savienības neformālā Transporta, telekomunikāciju un enerģētikas ministru padomes sanāksme. 2014. gada 07.maija sanāksmē ir plānots diskutēt par Eiropas Savienības jūras transporta politikas līdz 2018.gadam pārskatu, savukārt 2014. gada 08.maija sanāksmē ir plānotas diskusijas par Ceļu satiksmes drošības jautājumiem.

### 2014. gada 07.maija sesija par Eiropas Savienības jūras transporta politikas līdz 2018.gadam pārskatu.

###  Eiropas Komisija 2009. gadā publicēja paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Stratēģiskie mērķi un rekomendācijas ES jūras transporta politikai 2018. gada perspektīvā (turpmāk- Paziņojums) un dalībvalstis, saskaņā ar 2009. gada Padomes secinājumiem aicināja Eiropas Komisiju veikt Eiropas Savienības jūras transporta politikas vidustermiņa izvērtējumu. Ņemot vērām, ka Grieķijas Prezidentūrai jūrlietu un ar jūru saistīti jautājumi ir augstas prioritātes Padomes līmenī, Grieķijas Prezidentūra rīko neformālo Ministru padomi, lai diskutētu par vidustermiņa pārskatu un attiecīgi sagatavotu Padomes Secinājumus apstiprināšanai 2014.gada jūnija Transporta, telekomunikāciju un enerģētikas ministru padomē.

 Savā Paziņojumā Eiropas Komisija izklāstīja galvenos stratēģiskos mērķus un galvenās jomas Eiropas jūras transporta sistēmā līdz 2018.gadam, kurā Eiropas Savienība varētu stiprināt sektora konkurētspēju, veicinot sektora ieguldījumu vides aizsardzībā, vienlaikus uzsverot sektora ekonomiskos aspektus. Galvenās prioritārās jomas ir sekojošas: 1.Kuģošanas konkurētspēja, 2.Cilvēkresursu elements, 3.Kvalitatīva kuģošana, 4.starptautiskā sadarbība, 5. Tuvsatiksmes kuģošana, 6. Pētniecība un attīstība.

Neskatoties uz to, ka visās prioritārajās jomās tika sasniegts zināms progress Eiropas Savienības jūras transporta politikas ieviešanā, esošās globālās tirgus tendences un nosacījumi, veicinot pieprasījumu pēc efektīviem un ilgtspējīgiem jūras transporta pakalpojumiem, kā daļai no integrētas piegāžu ķēdes posmiem, vienlaikus radot nepieciešamību pēc drošiem esošiem un jauniem jūras ceļiem, piemēram, Arktikā, ir jārisina kontekstā ar Eiropas Savienības jūras transporta politikas vidustermiņa pārskatu, identificējot atlikušos trūkumus un/vai identificējot iespējamos veicamos pasākumus.

 Grieķijas Prezidentūra ir izstrādājusi Deklarācijas projektu, kas tiek izvērtēts Padomes Kuģniecības jautājumu darba grupā, lai ministri varētu to apstiprināt neformālās Ministru padomes ietvaros un, kas kalpotu par pamatu Padomes Secinājumu izstrādei. Deklarācijas projektā tiek atzīts līdzšinējais darbs, t.sk. dažādas Eiropas Savienības līmeņa iniciatīvas, kā arī tiek minēti galvenie pasākumi Eiropas Savienības un dalībvalstu līmenī, kas ir veicami sešās prioritārajās jomās.

### Dalībvalstu ministri tiek aicināti brīvi diskutēt par sev būtiskajiem Eiropas Savienības jūras transporta politikas līdz 2018.gadam pārskata elementiem.

Latvija uzskata, ka jūrniecības nozarē būtu nepieciešams izvairīties no nesamērīgiem administratīvajiem un regulatīvajiem slogiem, līdz ar to  atbalstām Grieķijas Prezidentūras sagatavotajā Deklarācijā iestrādātos attiecīgos formulējumus.

Ņemot vērā, ka jūrniecība ir globāla nozare, ir būtiski, ka Eiropas Savienības līmenī tiek iestrādātas tās prasības, par kurām ir panākta vienošanās starptautiskā līmenī, tādā veidā nemazinot kopējo konkurētspēju. Jāņem vērā, ka attiecīgo prasību izpildei ir nepieciešams arī atbilstošs finansējums, tāpēc būtiski, ka Deklarācijā pieminēti arī šie jautājumi.

Vienlaikus Latvija, kā valsts ar vēsturiskām jūrniecības tradīcijām, t.sk. augsti kvalificētiem jūrniekiem, novērtē, ka diskusijās par jūrniecības jautājumiem atbilstoša nozīme tiek veltīta arī jautājumiem par nodarbinātību nozarē un profesijas pievilcīguma veicināšanu.

### 2014.gada 08.maija sesija par Ceļu satiksmes drošības jautājumiem.

Grieķijas Prezidentūra ir paredzējusi neformālu ministru diskusiju par esošajiem izaicinājumiem ceļu satiksmes drošības jomā viedās infrastruktūras attīstībai, ņemot vērā, ka Eiropas Savienības līmenī dažādos formātos notiek diskusijas par ceļu satiksmes drošības jautājumiem un papildus instrumentiem, ar kādiem var veicināt ceļu satiksmes drošību. Ņemot vērā, ka Baltajā grāmatā par transporta politiku un Ceļu satiksmes drošības rīcības plānā tika uzsvērta inteliģento transporta sistēmu (turpmāk - ITS) loma, ministri tiek aicināti diskutēt par iespējamiem Eiropas Savienības līmeņa pasākumiem ITS jomā, ceļu satiksmes drošības veicināšanā.

Latvija atbalsta, ka Eiropas Savienības līmenī notiek diskusijas par jautājumiem ceļu satiksmes kopējā drošības līmeņa paaugstināšanā, meklējot inovatīvus risinājumus. Latvija uzskata, ka pamata infrastruktūras attīstības līmenis Eiropas Savienības dalībvalstīs ir atšķirīgs, līdz ar to primāri ir nepieciešams nodrošināt atbilstošu pamata infrastruktūru. Latvija uzskata, ka diskutējot par dažādiem viediem instrumentiem infrastruktūrai, ir nepieciešams diskutēt arī finansējuma aspektiem, kā to savos jautājumos ir norādījusi Grieķijas Prezidentūra.

Gadījumā, ja neformālās Ministru padomes ietvaros notiks diskusijas par kabotāžas jautājumiem un iespējamo Eiropas Savienības regulējuma pārskatīšanu, tad Latvija paudīs atbalstu kabotāžas pārvadājumu liberalizācijai Eiropas Savienībā un Latvija ir gatava piedalīties tālākajās diskusijās par šo jautājumu.

Delegācijas vadītājs būs Satiksmes ministrijas valsts sekretārs Kaspars Ozoliņš, kurš sanāksmes laikā plāno izteikties, pamatojoties spēkā esošajām Latvijas pozīcijām, kā arī balstoties uz informatīvajā ziņojumā minēto informāciju.

Satiksmes ministrs A.Matīss

Vizē: valsts sekretāra vietā-

Valsts sekretāra vietniece Dž.Innusa

28.04.2014. 11:03

704 vārdi

Elīna Šimiņa – Neverovska 67028254

elina.simina@sam.gov.lv